**POROČILO O IZMENJAVI**

1. **ŠTUDIJ**
2. **Zadovoljstvo z izmenjavo**

Z izmenjavo na FH Joanneum v Gradcu sem izredno zadovoljna. Predvsem zato, ker fakulteta slovi po kvaliteti, pa tudi zaradi slovesa dobre zaposljivosti za njene diplomante. Že pred prijavo na izmenjavo sem razmišljala o možnostih rednega podiplomskega študija v sosednji Avstriji in z namenom spoznavanja potencialne bodoče fakultete sem se odločila za izmenjavo prav tukaj. Čeprav je bilo zaradi jezika, študijske klime in strogega režima univerze na začetku težko, mi je po aklimatizaciji šola v velikem obsegu razširila znanje o socialnem delu, o podobnih ali popolnoma drugačnih metodah naše profesije, o pravnem in socialnem sistemu Avstrije, razširila mi je krog kolegov socialnega dela iz sosednje države in me spoznala z več institucijami in organizacijami na tem področju. Sama izmenjava me je obogatila s samozavestjo in mi tako izpopolnila znanje nemščine, da jo lahko brez težav uporabljam tako v vsakdanjiku kot tudi na poklicem področju. Moje zadovoljstvo absolutno temelji na kvaliteti pridobljenega znanja, razširjenih možnostih zaposlitve po končanem študiju in boljših možnostih prijave na redni podiplomski študij na isti univerzi.

1. **Predavanja, vaje in izpitno obdobje**

Vsa predavanja (razen jezikovni predmet angleščina) in vse vaje so bili v nemščini, saj je to uradni jezik, ki se uporablja na univerzi. Zahtevana je bila 80-odstotna prisotnost na predavanjih in 100-odstotna prisotnost na vajah. Prisotnost so jemali izredno resno.

FH Joannum nima časa brez predavanj in vaj, rezerviranega zgolj za opravljanje izpitov. Izpitno obdobje poteka vse leto, npr. pozimi vse od decembra do marca. Izpiti se navadno opravljajo v popoldanskem času, ko se končajo predavanja in vaje.

Ocenjevanje izpitov je navadno sestavljeno iz več komponent: teoretski (pisni del) izpita, sodelovanje, prisotnost, dodatno delo itd. Ocena izpita nikoli ne temelji zgolj na teoretskem znanju.

1. **Kakovost študija in profesorji**

Kakovost študija je na zelo visoki ravni. Redni študenti morajo pred vpisom opraviti sprejemne izpite, ki so sestavljeni iz IQ testa in individualnega razgovora. Na podlagi tega pridejo na omenjen program le izbrani študenti, ki si resnično želijo opravljati delo socialnega delavca. Zaradi visokopražnega sistema sprejemanja študentov sta tudi sloves in zaposljivost socialnih delavcev dobra.
Ker je študentov malo (55 mest), je odnos med profesorji in študenti zelo oseben, ampak profesionalen. Tako predavanja kot vaje so interaktivni, saj je zaželeno sodelovanje. Profesorji pripisujejo velik pomen diskusijam med študenti. Veliko je skupinskega in tudi individualnega dela.
Mene kot Erasmus študentko so jemali popolnoma enako kot redne študente, s čimer mislim na obvezno prisotnost in opravljanje izpitov. V nekaterih primerih se je bilo mogoče dogovoriti, da sem namesto pisnega izpita opravljala ustnega. Fakulteta ima strog režim in podaja kvalitetno znanje, zato so študenti dobro podkrepljeni s strokovnih znanjem in disciplino.

Posebnost profesorjev je ta, da so po večini zaposleni na dveh instancah: v skupnosti, kjer opravljajo delo socialnih delavcev, in na univerzi, kjer podajajo znanje iz prakse študentom. Profesorji večino študentov poznajo po imenu in imajo z njimi osebni odnos. Večinoma imajo vsi zelo veliko znanja, tako teoretskega kot tudi praktičnega.

1. **Velikost ustanove**

FH Joanneum je velika ustanova, zgrajena iz treh kampusov na treh lokacijah. Ima okoli 9000 študentov in skoraj 600 zaposlenih. Največji kampus je lociran v Gradcu, druga dva pa sta še v Kapfenbergu in Bad Gleichenbergu. Sama fakulteta je sestavljena iz veliko različnih smeri, na smer socialno delo pa se lahko vsako leto vpiše 55 rednih študentov. V dveh semestrih smo bile na izmenjavi 3 študentke, dve Nemki, vsaka po en semester, in jaz, ki sem ostala dva semestra. Kolikor mi je znano, večina programov poteka v nemščini, razen poslovnega področja, ki ponuja internacionalni program v angleščini.

1. **ŽIVLJENJE V AVSTRIJI**
2. **Stroški življenja**

Avstrija sodi v skupino držav Evrope z višjim življenjskih standardom. Najemnina za enosobno stanovanje (40 m2) v bližini centra znaša od 500 €. Sama sem bivala v zasebnem enosobnem stanovanju še z eno osebo. Velik zalogaj so mi bili začetni stroški, in sicer varščina, ki je znesla 3-mesečno najemnino, nepovratni davek 185 €, provizija posredniku 500 € in odkup pohištva 500 €. Študenti se navadno ne odločajo za tak način bivanja, temveč raje bivajo v stanovanjih z več študenti, kjer je možno dobiti sobo od 250 €. Študentski domovi imajo različne cene, cena sobe v Green Boxu (eden izmed bolj zaželenih domov v Gradcu) znaša cca. 350 €.
Tudi cene pijač v barih ali kavarnah so visoke – kava z mlekom stane npr. med 2,20 in 3,50 €. Trgovine s hrano imajo različne cene, od dražjih do cenejših gredo: Billa – Merkur – Spar – Hofer – Lidl. Kot po navadi je najceneje kuhati doma. V restavracijah lahko poceni ješ čez dan – malica (cena malica cca. 7 €).
Drag je tudi javni prevoz (cena enourne karte za tramvaj je 2,20 €). Železniški in avtobusni promet sta dobro urejena, vendar prav tako draga. Kot študent imaš možnost študentskih popustov na ves omenjeni promet (popust za tramvaj in mestni avtobus, ÖBB-kartica).

Življenjski stroški so neprimerno višji kot v Sloveniji, vendar če si skromen in pametno ravnaš z denarjem, lahko dostojno živiš in si privoščiš tudi občasne izlete.

1. **Možnosti za druženje z domačimi in tujimi študenti**

Ker je študij socialnega dela v nemščini, se veliko študentov širom Evrope ne odloči za izmenjavo na FH Joanneum. V obeh semestrih sem bila edina študentka na izmenjavi socialnega dela, ki ni prihajala iz nemško govorečih držav. Zato in zaradi obvezne prisotnosti sem bila primorana preživljati 80 % časa na fakulteti, z domačimi študenti. Navezali smo stike in se med letom začeli družiti tudi zunaj fakultete.

Sama sem imela bolj malo stikov s tujimi študenti, saj nisem živela v študentskem domu. S tujimi študenti sem imela stik na jezikovnih tečajih nemščine dvakrat na teden, z nekaterimi pa smo se družili tudi v popoldanskem času.

1. **Mesto Gradec**

Gradec je velik približno kot Ljubljana. Kar zadeva različne narodnosti, kulture in religije, je zelo pisano mesto, kar mu daje poseben čar. Skozenj teče reka Mura, ki deli mesto na dve polovici. Ima staro mesto jedro s prelepo arhitekturo, ki jo včasih prekine moderna arhitektura. Kulturno dogajanje je zelo bogato in ponuja za vsakega nekaj. Veliko je brezplačnih dogodkov, raznih sejmov, koncertov, festivalov, skratka, je mesto, v katerem ti nikoli ni dolgčas. Kljub mestnemu vrvežu obstaja ogromno zelenih kotičkov, kamor se lahko umakneš. Sredi centra se vzpenja hrib, na katerem stoji stari grad. Gradec ima razvito tudi alternativno plat, kamor najraje zahajam sama.

Samo mesto mi je všeč tako zelo, da sem se odločila ostati še nekaj let.

1. **Priporočila študentom**

Gradec in FH Joanneum sta absolutno izbiri, ki bi ju priporočila vsakemu študentu socialnega dela, ki ima vsaj osnovni nivo nemščine. Kljub napornih začetkom se trud v veliki meri poplača z znanjem, ki ga pridobiš med izmenjavo. Tukaj ne gre za izmenjavo v »žurerskem« smislu, temveč za izmenjavo, iz katere lahko pridobiš kvalitetno znanje, ki ga lahko uporabiš v nadaljnji poklicni karieri doma ali v tujini.
FH Joanneum je res odličen primer dobre študijske prakse, po kateri bi si lahko zgledovala marsikatera univerza.

NASVET: ne se ustrašiti, saj se bo na koncu poplačalo.

*Dovoljujem objavo svojega elektronskega naslova za vsa podrobnejša vprašanja:* *ines.mulec@gmail.com*